Personalet i Aalborg Zoo fik med ét travlt.

Onsdag var en speciel dag i Aalborg Zoo. Det var nemlig dagen, hvor der skulle siges farvel til de to tilbageværende chimpanser i haven grundet pladsmangel og et forældet anlæg. Farvellet blev dog langt fra et stille og roligt et af slagsen. For pludselig handlede flytningen i stedet om liv og død. TV2 Nord var til stede, da de to chimpanser My og Laura skulle til lægetjek inden afgang. Alt forløb planmæssigt med den lille chimpanse My, men med Laura var der anderledes stor dramatik. Der var nemlig tvivl om, hvorvidt chimpansen trak vejret. Se hvad der skete i videoen her: Skytte var indsat - Vi var bekymrede for, om hun trak vejret. Det kan være virkelig svært at se. Så derfor satte vi overvågningsudstyr på den. Jeg kunne ikke høre hendes hjerte slå, og det, tror jeg, simpelthen er, fordi de har så dyb en brystkasse, siger Trine Hammer Jensen, der er dyrlæge i Aalborg Zoo. Undervejs i forløbet stod en skytte klar i tilfælde af, at Laura skulle vågne og i samme ombæring være helt balstyrisk. Til Zoo's store glæde blev det ikke nødvendigt at affyre skud. Lauras puls var atter at finde, og hun var ikke til fare for personalet. - Vi måtte bruge vækkemiddel, og så måtte vi monitorere hende for se, at der var vejrtrækning, siger Trine Hammer Jensen. Se Aalborg Zoo's farvel til chimpanserne her: Hjertesyg chimpanse I 2014 fik Laura indlagt et implantat ved højre skulderblad. En slags p-stav der gjorde, at hun ikke kunne yngle. Forud for flytningen skulle p-staven opereres ud, og derfor skulle chimpansen i respirator. Desuden oplyser Aalborg Zoo, at Laura har en hjertefejl, der dog ikke er til at se i det daglige. Om hjertefejlen var årsagen til, at chimpansens muligvis var stoppet med at trække vejret, er dog fortsat uvist. Hele forløbet var ellers planlagt nøje ned til mindste detalje. My skulle sendes til Tjekkiet og Laura til Holland. Forud for flytningen var de to chimpansers nye hjemsteder underettet om alt fra chimpansernes foderplaner, adfærd og ikke mindst sundhedsmæssige tilstand. Trods de lange forberedelser var det ikke til at forudse, at der ville opstå uroligheder i forløbet. Dyrlæge Trine Hammer Jensen glæder sig nu over, at der er kommet ro på. Arbejdet er imidlertid langt fra slut. - Vi skal rydde op og have sendt blodprøver af sted, så vi kan få lavet et generelt sundhedstjek af Laura. Men alt i alt er vi lidt trætte, men også lettede over at alt er gået vel, siger hun. Slut på lang æra Aalborg Zoo har haft chimpanser i flere årtier. Selvom de to sidste nu forlader anlægget, så er det ikke ensbetydende med, at det er endegyldigt slut med at kigge på chimpanser i den zoologiske have. - Chimpanserne er en del af vores masterplan, så det er meningen, at de skal komme tilbage igen. Vi skal bare være helt sikre på, at vi kan huse dem. I stedet for at lave en lappeløsning blev vi enige om, at det er bedre at udfase dem nu og så få lavet et bedre og nyere anlæg til dem et andet sted, siger Anette Sofie Warncke Nutzhorn, der er zoolog i Aalborg Zoo. I det nuværende chimpanse-anlæg, der nedlægges, er der vandgrav rundt omkring chimpansernes bosted. Anbefalingen lyder nu, at det ikke skal være der, da dyrene kan drukne, hvis de kommer op at slås. Anette Sofie Warncke Nutzhorn oplyser, at anlægget efter planen skal blive til et Madagascar-område. - Vi får nogle fugle hjem i morgen, og de kommer fra Madagascar. Derudover er planen, at vi får en ny lemur-art. Hele chimpanseanlægget bliver til et lemur-mekka, hvor man som publikum kan gå igennem det, siger Anette Sofie Warncke Nutzhorn.